CELEX: 62007TN0466
Language: sk
Date: 2007-12-25 00:00:00
Title: Vec T-466/07: Žaloba podaná 25. decembra 2007 – Osram/Rada

23.2.2008   
            
            
               SK
            
            
               Úradný vestník Európskej únie
            
            
               C 51/52
            
         Žaloba podaná 25. decembra 2007 – Osram/Rada
   (Vec T-466/07)
   (2008/C 51/95)
   Jazyk konania: angličtina
   Účastníci konania
   
      Žalobca: Osram GmbH (Mníchov, Nemecko) (v zastúpení: R. Bierwagen, advokát)
   
      Žalovaná: Rada Európskej únie
   Návrhy žalobcu
   
               —
            
            
               zrušiť nariadenie Rady (ES) č. 1205/2007 a pozastaviť účinnosť napadnutého nariadenia až do nadobudnutia účinnosti nového preskúmaného nariadenia,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca, ktorý je nemeckým výrobcom širokej škály rôznych typov žiaroviek, vrátane integrovaných elektronických kompaktných žiariviek (CFL-i), sa domáha zrušenia nariadenia Rady (ES) č. 1205/2007 z 15. októbra 2007, ktorým sa po preskúmaní pred uplynutím platnosti podľa článku 11 ods. 2 nariadenia Rady (ES) č. 384/96 ukladajú antidumpingové clá na dovoz integrovaných elektronických kompaktných žiariviek (CFL-i) s pôvodom v Čínskej ľudovej republike do Spoločenstva a rozširujú sa na dovoz rovnakého výrobku zasielaného z Vietnamskej socialistickej republiky, Pakistanskej islamskej republiky a z Filipínskej republiky (1), z dôvodu, že toto nariadenie upravuje zachovanie antidumpingových ciel len na obdobie jedného roka, namiesto päťročného obdobia upraveného v základnom nariadení (2).
   Žalobca na podporu svojej žaloby v prvom rade tvrdí, že Rada sa dopustila zjavne nesprávneho posúdenia, keď rozhodla, že dva podniky patriace do skupiny Philips sú „výrobcami Spoločenstva“ v zmysle článku 4 ods. 1 písm. a) základného nariadenia.
   V druhom rade žalobca uvádza, že Rada sa dopustila zjavne nesprávneho právneho posúdenia, keď použila kritérium záujmu Spoločenstva, napriek tomu, že takéto kritérium nie je uplatniteľné na preskúmanie uplynutia platnosti opatrení.
   V treťom rade žalobca tvrdí, že Rada porušila článok 11 ods. 2 základného nariadenia a prekročila svoje právomoci obmedzením trvania antidumpingových ciel na jeden rok.
   Nakoniec žalobca tvrdí, že Rada založila kritérium záujmu Spoločenstva na zjavne nesprávnych skutkových zisteniach, dopustila sa nesprávneho posúdenia a rozhodnutie neodôvodnila.
   
      (1)  Ú. v. EÚ L 272, s. 1.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, 1996, s. 1; Mim. vyd. 11/010, s. 45).